आइस फागुन-बसंत उछाह के नइये अंत
टेसू के फूल-बन के आगी
ए ह हमर मनके सउभाग के बात आय के हमन अपन देस-राज म पारी-पारी ले अवइया छहठन रितु के आनंद लेथन। सब रितुमन अपन-अपन वैभव ल ओसरी पारी लुटाथें। सबके अपन-अपन महत्तम हे। सबे रितु के जंचाव, सुभाव अउ गुन अलग-अलग हे। इन सब म फागुन-बसंत के खास जघा हावय। ऐला सबे रितु ले उत्तम माने गय हे। तभे तो ऐला रितुराज के कहे जाथे। हरियल-हरियाई ओनहा ओढ़ात अबड़ उछाह-उमंग के संग रितुराज बसंत हबरथे। वसंत के हबरते रूखवा मनके डारा-पाना नवारंग, नवा जिनगी धरे कुंवर कुंवर फोंक अपन नान्हे-नान्हें रुख के टहनी, नवा निरमल पाना ले ढप जाथे। फूल म लदाय डारा अइसन ओरम जाथे के पैलगी करत हे अउ फूल के माला पहिनावत हे। अबेर करके सहीं फेर टेसू ले परसा ल लदा जाथे-
पवन पाना-पाना फूलगे बसंत
ललहू टेसू परसा म ओरी अनंत
पता पूछत आइस फागुन बसंत
उमंग-उछाह के नइंये ग अंत
फागुन-बसंत ह जमो अगजग ल परान जुक्त कर देथे। सकल जननी सरसों के सुग्घर पिंयर फूल के लुगरा-अंचरा ओढ़ के हबरे के सन्देस बगराथे। फागुन-बसंत के पधराहट मनखे के अंतस म भराय दुख-पीरा अउ खुसी ल जनवात ओला गति देहे म मदत करथे। ए रितु के महउल ह मनखे के भावना ले नता जोरत असर ल आउ आगर कर देथे-
आइस रितु बसंत रस ढारे बर
पान फूल डारा सुग्घर सिंगारे बर
बगरिस बनखर गांव सिवान म
आइस बिरहीन के दुख उँघारे बर
भगवान किसन-कन्हैया ह गीता म कहे के - मंय रितु मन म बसंत अंव। बसंत ह सिरसो म कन्हैया कस नटकट सलोना, सिंगार-परेम, कभू जीव ल सताथे तव कभू पीड़ित के पीरा ल हरथे- गांव के गलीखोर म मया-पीरित खोजत आंखी निहारे लगथे। अइसन कउनो उमर के मनखे नइ बांहच जाये जेला फागुन-बसंत के निसा नइ चढ़य-
फागुन ह फेर नींद चोराइस बबा के
देख तो! उमर लहुट आइस बबा के
डेहरी म आँखी ललचाइस बबा के
फेर आज देव्ह ह मंदराइस बबा के
चराचर सास्वत हे, चिर नवां हे काबर के ओखर छंद ओखर लय रितु उपर आसरित हे। काव्य मनखे के बेदना के संगे-संग रेंगत रितु के सुवाँस ल रोज धड़काथे। सुग्घर काव्य न तो सुक्खा बिचार के कधरू के महल बनाथे न छुई-मुई के छाँह वाले बेलबूटा काढ़थे। वो ह ताे पुरातन यात्रा के अनुभव ल जगत बेदना के सहारा म अंतस म बइठारथे।
रितुराज बसंत हमार जिनगी अउ साहित्य म अड़बड़ महत्तम रखथे। बसंत तिहार के अतेक किसम ले बरनन करे गये हे। ये जुग म बासंती छवि के परम्परा गीत मन म देखे ल मिलथे। बसंत ह चराचर के उछाह के तिहार आय।
बसंत ह ओढ़ लिहिस फूल के खुमरी
महमहात हे डारा म झूल-झूल लमरी
काँटा के मुकुट पहिन बने हे सेवक
पिंयर-पिंयर दमकिस करिया बमरी
देस के खातिर बलिदान होवइया मन तो ऐही कहँय के ‘माई, रंग दे बसंती चोला’ माने अपन मन-अंतस ल परान तियागे बर तियार कर लेवय। आज बसंत के हमार जिनगी म ऐही प्रासंगिकता हे के हम वो बसंत ल आरो देवन जउन उंचनीच, धनी-गरीब के खंचवा-डबरा ल पाट देवय। सबके जिनगी म रस बरसावय अउ आस भरय-
जिनगी म अइसन बसंत आवय
मनखेपन के उपवन ह फूल जावय
सब ल देवय घर आेनहा जेवन
जिनगी म मीठ गुरतुर रस छावय
हाँसत कुलकत दिखय चिहरा सबे
फागुन बसंत म फाग जग ह गावय
बसंत के मतलबे आय मस्ती। कुँवरता, परेम, मया-पीरित के गोठ। बसंत अड़बड़ खुसी ल लेके के आथे। ऐखर महमई हमार अंगना म बगरय। फागुन-बसंत के सुवागत हे। बसंत के राग सदा गूंजत रहय। आवा हम दुख-सुख ल बांटन।
नरेन्द्र कौशिक अमसेनवी
बिलासपुर
रश्मि रामेश्वर गुप्ता
बिलासपुर
bho_Deva bho_Deva hne_Deva hin_Deva bho_Deva bho_Deva awa_Deva hne_Deva bho_Deva bho_Deva bho_Deva hne_Deva hne_Deva bho_Deva hne_Deva bho_Deva bho_Deva hne_Deva hne_Deva bho_Deva hne_Deva hin_Deva bho_Deva hne_Deva bho_Deva hne_Deva hne_Deva bho_Deva mag_Deva bho_Deva bho_Deva mai_Deva mai_Deva mai_Deva mai_Deva